Selvom gæsterne havde taget et stort 7-mands trommeorkester med og et par hundrede fans, så kunne de ikke overdøve de næsten 5000 trofaste Aalborg Håndbold-fans og deres “kun” tre stortrommer, som trofast følger holdet både hjemme og til udekampe. Og når nu vi skriver store kampe, så kan det ende med, at to danske hold for første gang mødes i en 1/8-finale, for hvis stillingen holder i Aalborg Håndbolds og GOG's Champions League-puljer, så møder de to danske hold hinanden i to kampe senere på foråret - det vil være stort. Selv hvis Aalborg Håndbold ikke har samme spillemæssige niveau, som da de nåede helt frem til Final Four finalen i Køln i 2021, og  Aalborg Håndbold nok ikke når dette års Final Four finale, så er der altid en vis klasse over de her Champions League-kampe med 5000 tilskuere i Sparekassen Danmark Arena. Der var god stemning på lægterne onsdag aften: Aalborg Håndbold “bøvlede” lidt i  starten af kampen, men der var indimellem klasse over hjemmeholdet, især de to svenske spillere Felix Claar med 6 scoringer og Lucas Sandell med 5 mål førte an. Også verdensmester Henrik Møllgaard ville lege med og scorede 3 mål. Og samme Møllgaard er efter Mikkel Hansens fravær blevet publikums nye “darling”, og der er kæmpe jubel, når Henrik Møllgaard hamrer bolden i kassen og viser forsvarsspil af verdensklasse. - Vi har ikke været helt tilfredse med det, vi har præsteret i Champions League. Vi mangler stadig at vise vores fulde topniveau i det store kampe, og det kunne være fint, hvis det kom nu, siger cheftræner for Aalborg Håndbold, Stefan Madsen. Se hele interviewet med Stefan Madsen: Både godt og skidt at skulle møde GOG Den mulige modstander i ottendedelsfinalen, GOG, vækker både glæde og bekymring hos cheftræneren. - Det har jeg det både godt og skidt med. Vi kender GOG rigtig godt, og de kampe, vi har spillet i år, har bølget frem og tilbage. Det positive ved det er, at vi kender dem godt, og så er vi sikre på, at vi har et dansk hold i kvartfinalen, siger han, men der er altså også en negativ side: - Det ærgerlige er, at når nu vi har to danske hold i Champions League med det niveau, både GOG og vi viser, så vil det være ærgerligt, at vi skal slå hinanden ud, men det er sådan, det er. Holdets anfører, René Antonsen, ser dog frem til, hvis de to dominerende hold i den danske liga skulle gå hen og mødes. - Det bliver to kampe med fuld knald på, hvis det er dem, vi løber ind i, men nu må vi se, siger han og fortsætter: - Der er stadigvæk en runde tilbage, og vi kan nå at ryge en plads ned, og vi kan blive der, hvor vi er, så vi må se, hvordan og hvorledes det lige ender, men hvis det er GOG, vi får, så tager vi gerne det. Se hele interviewet med René Antonsen:

Opsummering:
Aalborg Håndbold er klar til de helt store kampe i Champions League. Det blev klart her til aften, da Aalborg Håndbold uden besvær vandt 31-24 over norske Elverum.